
Ministru kabineta noteikumi Nr. 239
Rīgā 2025. gada 15. aprīlī (prot. Nr. 15 32. §)
Eiropas Savienības kohēzijas politikas programmas 2021.–2027. gadam 4.2.4. specifiskā atbalsta mērķa "Veicināt mūžizglītību, jo īpaši piedāvājot elastīgas prasmju pilnveides un pārkvalifikācijas iespējas visiem, ņemot vērā uzņēmējdarbības un digitālās prasmes, labāk prognozējot pārmaiņas un vajadzību pēc jaunām prasmēm, pamatojoties uz darba tirgus vajadzībām, atvieglojot karjeras maiņu un sekmējot profesionālo mobilitāti" 4.2.4.3. pasākuma "Digitālo prasmju pilnveide" īstenošanas noteikumi
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 6. un 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 4.2.4. specifiskā atbalsta mērķa "Veicināt mūžizglītību, jo īpaši piedāvājot elastīgas prasmju pilnveides un pārkvalifikācijas iespējas visiem, ņemot vērā uzņēmējdarbības un digitālās prasmes, labāk prognozējot pārmaiņas un vajadzību pēc jaunām prasmēm, pamatojoties uz darba tirgus vajadzībām, atvieglojot karjeras maiņu un sekmējot profesionālo mobilitāti" 4.2.4.3. pasākumu "Digitālo prasmju pilnveide" (turpmāk – pasākums);
· 1.2. pasākuma mērķi;
· 1.3. pasākumam plānoto un pieejamo finansējumu;
· 1.4. prasības Eiropas Sociālā fonda Plus projekta (turpmāk – projekts) iesniedzējam, finansējuma saņēmējam un projekta sadarbības partneriem;
· 1.5. atbalstāmo darbību un izmaksu attiecināmības nosacījumus;
· 1.6. pasākuma un projekta īstenošanas nosacījumus;
· 1.7. vienkāršoto izmaksu piemērošanas nosacījumus un kārtību.
· 2. Pasākumu īsteno ierobežotas projektu iesniegumu atlases veidā.
· 3. Pasākuma atbalsts tiek sniegts granta veidā.
· 4. Pasākuma ietvaros atbildīgās iestādes funkcijas pilda Viedās administrācijas un reģionālās attīstības ministrija.
· 5. Projekta īstenošanas vieta ir Latvijas Republika.
II. Pasākuma mērķis
· 6. Pasākuma mērķis ir veicināt digitālo pašapkalpošanās prasmju attīstību sabiedrībā, pilnveidot valsts un pašvaldību vienoto klientu apkalpošanas centru darbinieku digitālās prasmes un veicināt uz sabiedrību un uzņēmējiem orientēto digitālo iespēju un platformu izmantošanu, tādējādi paaugstinot informācijas un komunikācijas tehnoloģiju iespēju izmantošanu un mazinot digitālo plaisu sabiedrībā.
· 7. Pasākuma mērķa grupa ir iedzīvotāji bez digitālajām prasmēm vai ar zemu digitālo prasmju līmeni, valsts un pašvaldību vienoto klientu apkalpošanas centru darbinieki, sabiedrība kopumā.
· 8. Pasākumu īsteno līdz 2029. gada 31. decembrim, sasniedzot šādus programmas iznākuma rādītājus:
· 8.1. 13 600 iedzīvotāji, kuriem ir padziļinātas digitālās pašapkalpošanās prasmes, tai skaitā par šo noteikumu 10. punktā  minēto finansējumu vismaz 11 454 iedzīvotāji;
· 8.2. 400 nodarbinātas personas (personu skaits), tai skaitā par šo noteikumu 10. punktā  minēto finansējumu vismaz 337 nodarbinātas personas;
III. Pasākumam pieejamais finansējums
· 9. Pasākuma ietvaros plānotais kopējais finansējums ir 4 335 338 euro (tai skaitā elastības finansējums 684 008 euro), tai skaitā Eiropas Sociālā fonda Plus finansējums 3 685 037 euro (tai skaitā elastības finansējums 581 407 euro) un nacionālais finansējums (valsts budžeta finansējums, pašvaldību budžeta finansējums) – 650 301 euro (tai skaitā elastības finansējums 102 601 euro). Maksimālais Eiropas Sociālā fonda Plus finansējuma apmērs nepārsniedz 85 procentus no projekta kopējā attiecināmā finansējuma.
· 10. Projekta iesniegumā pasākuma īstenošanai kopējo pasākuma pieejamo finansējumu plāno ne vairāk kā 3 651 330 euro, tai skaitā Eiropas Sociālā fonda Plus finansējumu 3 103 630 euro un nacionālo finansējumu (valsts budžeta finansējumu, pašvaldību budžeta finansējumu) – 547 700 euro.
· 11. Atbildīgā iestāde pēc Eiropas Komisijas lēmuma par vidusposma pārskatu var ierosināt palielināt pasākumam pieejamo kopējo finansējumu līdz šo noteikumu 9. punktā minētajam plānotajam kopējam finansējuma apmēram.
IV. Prasības projekta iesniedzējam un sadarbības partnerim
· 12. Projekta iesniedzējs pasākuma ietvaros ir Viedās administrācijas un reģionālās attīstības ministrija kā par digitālo transformāciju atbildīgā nozares ministrija. Ja sadarbības iestāde apstiprina projekta iesniegumu, projekta iesniedzējs ir finansējuma saņēmējs.
· 13. Šo noteikumu 17. punktā minēto atbalstāmo darbību īstenošanā projekta iesniedzējs par sadarbības partneriem var piesaistīt tiešās vai pastarpinātās pārvaldes iestādes, atvasinātas publiskas personas un citas valsts iestādes.
·  
· 14. Ja projekta iesniedzējs projekta īstenošanā piesaista vienu vai vairākus sadarbības partnerus, projekta iesniegumā pamato projekta ietvaros plānotās partnerības nepieciešamību. Finansējuma saņēmējs un sadarbības partneris slēdz sadarbības līgumu saskaņā ar normatīvo aktu, kas nosaka kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā, tai skaitā projekta sadarbības partneriem, kas veic arī saimniecisko darbību, iekļaujot nosacījumu, ka projekta finansējums nekvalificējas kā komercdarbības atbalsts.
· 15. Projekta iesniedzējs sagatavo projekta iesniegumu atbilstoši projekta iesnieguma atlases nolikumā noteiktajām prasībām un iesniedz to sadarbības iestādē, izmantojot Kohēzijas politikas fondu vadības informācijas sistēmu.
· 16. Projekta iesniedzējs pasākuma ietvaros iesniedz vienu projekta iesniegumu.
V. Atbalstāmo darbību un izmaksu attiecināmības nosacījumi
· 17. Pasākuma ietvaros ir atbalstāmas šādas darbības:
· 17.1. mācību programmu izstrāde un aktualizācija;
· 17.2. mācību aktivitāšu īstenošanas un organizēšanas nodrošināšana valsts un pašvaldību vienoto klientu apkalpošanas centru darbiniekiem, tai skaitā tehniskā nodrošināšana;
· 17.3. mācību aktivitāšu īstenošana iedzīvotājiem digitālo pašapkalpošanās prasmju kompetenču attīstībai;
· 17.4. monitoringu veikšana;
· 17.5. mācību vajadzību apzināšana un izvērtēšana;
· 17.6. komunikācijas pasākumi par digitālās transformācijas politikas un pasākumu īstenošanu Latvijā, kā arī par valsts un pašvaldību iestāžu nodrošināto digitālo risinājumu izmantošanas iespējām un nozīmību;
· 17.7. projekta vadības un īstenošanas nodrošināšana;
· 17.8. komunikācijas un vizuālās identitātes prasību nodrošināšanas pasākumi par projekta īstenošanu.
VI. Pasākuma īstenošanas nosacījumi
· 18. Projektā neiekļauj darbības, kas nav vērstas uz šo noteikumu 6. punktā noteiktā mērķa sasniegšanu.
· 19. Pasākuma ietvaros ir attiecināmas šādas izmaksas:
· 19.1. tiešās attiecināmās izmaksas, kas ir tieši saistītas ar projekta īstenošanu un nepieciešamas projekta rezultātu sasniegšanai, un šī saistība ir skaidri saprotama un pierādāma;
· 19.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta īstenošanai un projekta rezultātu sasniegšanai.
· 20. Pasākuma ietvaros ir attiecināmas šādas projekta tiešās attiecināmās izmaksas, kas ir tieši saistītas ar projekta īstenošanu un nepieciešamas projekta rezultātu sasniegšanai:
· 20.1. personāla izmaksas, kuras saskaņā ar Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula 2021/1060), 55. panta 1. punktu projekta iesniegumā plāno kā vienu izmaksu pozīciju, piemērojot izmaksu vienoto likmi 20 procentu apmērā no šo noteikumu 20.2., 20.3., 20.4., 20.5., 20.6., 20.7., 20.8., 20.9., 20.10., 20.11., 20.12. un 20.13. apakšpunktā minētajām projekta pārējām tiešajām attiecināmajām izmaksām;
· 20.2. ārvalstu komandējumu izmaksas finansējuma saņēmēja projekta vadītājam un īstenošanas personālam un projekta vadības un īstenošanas personāla iekšzemes komandējumu un darba braucienu izmaksas atbilstoši normatīvajiem aktiem par kārtību, kādā atlīdzināmi ar komandējumu saistītie izdevumi, ja tās ir pamatotas un saistītas ar projekta īstenošanu. Iekšzemes komandējumu izmaksas tiek segtas atbilstoši Finanšu ministrijas metodikā "Vienas vienības izmaksu standarta likmes aprēķina un piemērošanas metodika iekšzemes komandējumu izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai" iekļautajiem nosacījumiem;
· 20.3. izmaksas, kas saistītas ar pieredzes apmaiņas pasākumiem ārvalstīs un Latvijā valsts un pašvaldību vienoto klientu apkalpošanas centru darbiniekiem šo noteikumu 17.2. apakšpunktā minētās atbalstāmās darbības ietvaros (komandējuma izdevumi, apdrošināšanas izmaksas, dalības maksa pieredzes apmaiņas pasākumos), tai skaitā atbilstoši normatīvajiem aktiem, kas nosaka kārtību, kādā atlīdzināmi ar komandējumiem saistītie izdevumi, piemērojot Vienas vienības izmaksu standarta likmes aprēķina un piemērošanas metodiku 1 km izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai, kā arī Vienas vienības izmaksu standarta likmes aprēķina un piemērošanas metodiku iekšzemes komandējumu izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai (ja attiecināms);
· 20.4. projekta vadības un īstenošanas personāla darba vietu aprīkojuma, biroja mēbeļu, tehnikas, datorprogrammu un licenču iegādes vai īres izmaksas ne vairāk kā 3000 euro vienai darba vietai (gan jaunradītai, gan esošai, kuras aprīkojums ir nolietojies un tiek norakstīts) visā projekta īstenošanas laikā, ja projekta vadības un īstenošanas personāls ir nodarbināts projektā uz darba līguma pamata. Ja projekta vadības un īstenošanas personāls ir nodarbināts nepilnu darba laiku vai daļlaiku, darba vietas aprīkojuma iegādes vai īres izmaksas (gan jaunradītai, gan esošai darba vietai, kuras aprīkojums ir nolietojies un tiek norakstīts) ir attiecināmas proporcionāli darba slodzes procentuālajam sadalījumam, bet daļlaika noslodzes gadījumā – ņemot vērā darbinieka iesaistes periodu projektā pret kopējo projekta īstenošanas ilgumu;
· 20.5. transporta pakalpojumu izmaksas (maksa par degvielu, transportlīdzekļu noma, transporta pakalpojumu pirkšana, maksa par sabiedriskā transporta izmantošanu), kas ir daļa no iekšzemes komandējumu vai darba braucienu izmaksām. Degvielas izmaksas vieglajam transportlīdzeklim un reģionālā sabiedriskā un vietējā sabiedriskā transporta izmaksas tiek segtas atbilstoši Finanšu ministrijas metodikā "Vienas vienības izmaksu standarta likmes aprēķina un piemērošanas metodika 1 km izmaksām darbības programmas "Izaugsme un nodarbinātība" un Eiropas Savienības kohēzijas politikas programmas 2021.–2027. gadam īstenošanai" iekļautajiem nosacījumiem;
· 20.6. izmaksas, kas saistītas ar tādu pasākumu organizēšanu un īstenošanu, kuri veicina informācijas un komunikācijas tehnoloģiju iespēju izmantošanu, – mācību, semināru, konferenču, integrēto komunikācijas kampaņu, pieredzes apmaiņas pasākumu organizēšana un īstenošana, kā arī citu prasmju paaugstināšana, tai skaitā:
· 20.6.1. lektoru, ekspertu, konsultantu, moderatoru atlīdzība (ieskaitot honorārus, ceļošanas izdevumus);
· 20.6.2. tulkošanas izmaksas;
· 20.6.3. telpu īres maksa (ja projekta aktivitāšu īstenošanai nepieciešams īrēt telpas ārpus finansējuma saņēmēja juridiskās un faktiskās uzturēšanās adreses);
· 20.6.4. tehniskā nodrošinājuma izmaksas mācību un pasākumu īstenošanai;
· 20.6.5. ēdināšanas izmaksas;
· 20.6.6. izmaksas, kas saistītas ar komunikācijas kampaņu organizēšanu un īstenošanu informācijas un komunikācijas tehnoloģiju iespēju izmantošanas veicināšanai un šo noteikumu 17.6. apakšpunktā minēto atbalstāmo darbību īstenošanai;
· 20.6.7. informatīvo materiālu izstrādes un izplatīšanas izmaksas;
· 20.6.8. mācību materiālu (arī interaktīvu) izstrādes un drukas izmaksas;
· 20.7. ekspertu pakalpojumi un izvērtējumi šo noteikumu 17.1., 17.2., 17.3., 17.4., 17.5. un 17.6. apakšpunktā minēto atbalstāmo darbību plānošanai un īstenošanai;
· 20.8. ar projekta darbībām tieši saistīto komunikācijas un vizuālās identitātes prasību nodrošināšanas pasākumu izmaksas;
· 20.9. ar šo noteikumu 17.4. apakšpunktā minēto monitoringu veikšanu saistītās izmaksas;
· 20.10. ar šo noteikumu 17.5. apakšpunktā minēto mācību vajadzību apzināšanu un izvērtēšanu saistītās izmaksas;
· 20.11. ar mācību programmu izstrādi saistīto informācijas un komunikācijas tehnoloģiju risinājumu, aparatūras un programmatūras izmaksas mācību nodrošināšanai, kā arī ar mācībām saistīto materiālu izvietošanas izmaksas tīmekļvietnēs, to uzturēšana un aktualizācija projekta īstenošanas laikā;
· 20.12. pakalpojumu izmaksas horizontālā principa "Vienlīdzība, iekļaušana, nediskriminācija un pamattiesību ievērošana" darbību īstenošanai, tai skaitā ekspertu konsultāciju, pandusu un pacēlāju nomas, indukcijas cilpu nomas, zīmju valodas tulka, Braila raksta drukas, reāllaika transkripcijas, subtitru nodrošināšanas pakalpojumu izmaksas, kā arī komunikācijas un vizuālās identitātes materiālu sagatavošana un izplatīšana piekļūstamos formātos;
· 20.13. citas ar pasākumu organizēšanu un īstenošanu saistītās izmaksas.
· 21. Šo noteikumu 19.2. apakšpunktā minētās netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 20.1. apakšpunktā minētajām tiešajām attiecināmajām personāla izmaksām.
· 22. Pievienotās vērtības nodoklis, kas tiešā veidā saistīts ar projektu, uzskatāms par attiecināmām izmaksām saskaņā ar regulas 2021/1060 64. panta 1. punkta "c" apakšpunktā ietvertajiem nosacījumiem.
· 23. Izmaksas ir attiecināmas no brīža, kad tiek noslēgta vienošanās par projekta īstenošanu. Projekta iesniegumā neiekļauj un finansējumu nepiešķir pabeigtām darbībām.
VII. Pasākuma īstenošanas nosacījumi
· 24. Finansējuma saņēmējs projektu īsteno saskaņā ar noslēgto vienošanos par projekta īstenošanu, bet ne ilgāk kā līdz 2029. gada 31. decembrim.
· 25. Finansējuma saņēmējs:
· 25.1. uzkrāj datus par projekta ietekmi uz šo noteikumu 8. punktā minētajiem rādītājiem;
· 25.2. ievēro horizontālo principu "Vienlīdzība, iekļaušana, nediskriminācija un pamattiesību ievērošana" un uzkrāj datus par projekta ietekmi uz horizontālā principa rādītāju: mediju kampaņu, semināru, konferenču un komunikācijas pasākumu skaits, kuros sabiedrības informēšanai tika nodrošināti cilvēkiem ar dažāda veida funkcionāliem traucējumiem piekļūstami formāti (piemēram, tulkošana zīmju valodā, subtitrēšana, reāllaika transkripcija, raidījumu un pasākumu ieraksti);
· 25.3. nodrošina šo noteikumu 17.8. apakšpunktā minētās komunikācijas un vizuālās identitātes prasības saskaņā ar regulas 2021/1060 47. un 50. pantu un normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā;
· 25.4. un šo noteikumu 13. punktā minētais sadarbības partneris (ja attiecināms) nodrošina interešu konflikta neesību saskaņā ar Eiropas Parlamenta un Padomes 2024. gada 23. septembra Regulas (ES, Euratom) 2024/2509 par finanšu noteikumiem, ko piemēro Savienības vispārējam budžetam (pārstrādāta redakcija), 61. panta prasībām, kā arī paraksta interešu konflikta neesības apliecinājumu;
· 25.5. sniedz sadarbības iestādei informāciju par šo noteikumu 25.2. apakšpunktā minētajiem horizontālo principu rādītājiem vienlaikus ar informāciju par šo noteikumu 8. punktā minēto rādītāju vērtību sasniegšanu;
· 25.6. uzkrāj, uzskaita un iesniedz sadarbības iestādē apkopotus datus par atbalstu saņēmušajām šo noteikumu 8.2.apakšpunktā minētajām personām atbilstoši Eiropas Parlamenta un Padomes 2021. gada 24. jūnija Regulas (ES) 2021/1057, ar ko izveido Eiropas Sociālo fondu Plus (ESF+) un atceļ Regulu (ES) Nr. 1296/2013, 1. pielikumam un Ministru kabineta 2023. gada 21. marta noteikumu Nr. 135 "Eiropas Savienības fondu projektu pārbaužu veikšanas kārtība 2021.–2027. gada plānošanas periodā" 1. pielikumam.
· 26. Finansējuma saņēmējs nodrošina dubultā finansējuma neiestāšanos, tostarp nodrošina, lai pasākuma ietvaros plānotais atbalsts nepārklātos ar citiem valsts un ārvalstu finanšu atbalsta instrumentiem.
· 27. Finansējuma saņēmējs ne retāk kā reizi sešos mēnešos savā tīmekļvietnē ievieto aktuālo informāciju par projekta īstenošanu.
· 28. Finansējuma saņēmējs un sadarbības partneris (ja attiecināms) projekta īstenošanai nepieciešamo preču un pakalpojumu iegādi veic saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu konkursa procedūru. Finansējuma saņēmējs un sadarbības partneris (ja attiecināms) izvērtē iespēju integrēt vides prasības preču un pakalpojumu iepirkumos, kā arī vides piekļūstamības un izmantojamības nodrošināšanu – zaļais publiskais iepirkums – un, kur tas ir attiecināms un atbilstošs ieguldījumu specifikai, īsteno sociāli atbildīgu iepirkumu.

